REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/257-18

26. oktobar 2018. godine

B e o g r a d

ZAPISNIK

SA 58. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 26. OKTOBRA 2018. GODINE

Sednica je počela u 13,50 časova.

Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, Veroljub Matić, Dušica Stojković i Branimir Jovanović.

Sednici su prisustvovali i zamenici članova Odbora: Vera Jovanović, zamenik dr Darka Laketića, Katarina Rakić, zamenik dr Dragane Barišić, Jelena Mijatović, zamenik Marka Zeljuga i Stefana Miladinović, zamenik Đorđa Milićevića.

Sednici nisu prisustvovali članovi Odbora: dr Darko Laketić, dr Dragana Barišić, Marko Zeljug, Đorđe Milićević, prof. dr Vojislav Šešelj, Nemanja Šarović, Branka Stamenković, Goran Ćirić, Momo Čolaković, Petar Petrović, Nenad Konstantinović i Nenad Čanak.

Sednici je prisustvovala i Marija Janjušević, narodni poslanik Poslaničke grupe Dveri, koja nije član Odbora.

Predsednik Odbora je obrazložio da je sednicu sazvao u roku kraćem od roka predviđenog članom 72. stav 2. Poslovnika Narodne skupštine zbog potrebe da Odbor razmotri i donese akte iz predloženog dnevnog reda.

Pre utvrđivanja dnevnog reda, Odbor je jednoglasno prihvatio predlog predsednika Odbora da se obavi zajednički jedinstveni pretres po tačkama 2. i 3. predloženog dnevnog reda, koji je podnet na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine.

Na predlog predsednika, Odbor je jednoglasno utvrdio sledeći

D n e v n i r e d:

- usvajanje zapisnika sa 57. sednice Odbora -

1. Utvrđivanje predloga odluke o davanju saglasnosti na Odluku o izmenama i dopuni Odluke o obrazovanju i radu Stručne službe Zaštitnika građana i na Pravilnik o unutrašnjem uređenju i sistematizaciji radnih mesta u Stručnoj službi Zaštitnika građana (21 broj 02-3279/18 od 22. oktobra 2018. godine);
2. Razmatranje obaveštenja zamenika generalnog sekretara Narodne skupštine o izricanju mere održavanja reda narodnom poslaniku Saši Raduloviću, na Drugoj sednici Drugog redovnog zasedanja Narodne skupštine Republike Srbije u Jedanaestom sazivu u 2018. godini (21 Broj: 120-3213/18 od 17. oktobra 2018. godine);
3. Razmatranje obaveštenja zamenika generalnog sekretara Narodne skupštine o izricanju mere održavanja reda narodnim poslanicima Mariji Janjušević i Balši Božoviću, na Drugoj sednici Drugog redovnog zasedanja Narodne skupštine Republike Srbije u 2018. godini (21 broj 120-3285/18 od 23. oktobra 2018. godine);
4. Razmatranje zahteva Marjane Maraš, narodnog poslanika za davanje pozitivnog mišljenja za obavljanje druge javne funkcije (21 Broj 02-3262/18 od 19. oktobra 2018. godine);

Pre prelaska na rad po utvrđenom dnevnom redu, Odbor je jednoglasno, bez primedaba, usvojio zapisnik sa 57. sednice Odbora.

**Prva tačka dnevnog reda:** Utvrđivanje predloga odluke o davanju saglasnosti na Odluku o izmenama i dopuni Odluke o obrazovanju i radu Stručne službe Zaštitnika građana i na Pravilnik o unutrašnjem uređenju i sistematizaciji radnih mesta u Stručnoj službi Zaštitnika građana.

Predsednik Odbora je upoznao članove i zamenike članova Odbora da je Zaštitnik građana dostavio Narodnoj skupštini na saglasnost Odluku o izmenama i dopuni Odluke o obrazovanju i radu Stručne službe Zaštitnika građana i Pravilnik o unutrašnjem uređenju i sistematizaciji radnih mesta u Stručnoj službi, s obzirom na to da je članom 38. stavom 3. Zakona o Zaštitniku građana propisano da Zaštitnik građana akta o organizaciji i sistematizaciji poslova stručne službe donosi uz saglasnost Narodne skupštine.

Diskusije nije bilo.

Na predlog predsednika, Odbor je jednoglasno utvrdio Predlog odluke o davanju saglasnosti na akta Zaštitnika građana i to na Odluku o izmenama i dopuni Odluke o obrazovanju i radu Stručne službe Zaštitnika građana i na Pravilnik o unutrašnjem uređenju i sistematizaciji radnih mesta u Stručnoj službi Zaštitnika građana.

Na predlog predsednika, Odbor je jednoglasno za predstavnika predlagača na sednici Narodne skupštine odredio dr Aleksandra Martinovića, predsednika Odbora.

Odbor je, na predlog predsednika, jednoglasno odlučio da predloži da Narodna skupština, u skladu sa članom 167. Poslovnika Naorodne skupštine, po hitnom postupku razmotri i donese odluku o davanju saglasnosti na akta Zaštitnika građana.

**Druga i treća tačka dnevnog reda:** Razmatranje obaveštenja zamenika generalnog sekretara Narodne skupštine o izricanju mere održavanja reda narodnom poslaniku Saši Raduloviću, na Drugoj sednici Drugog redovnog zasedanja Narodne skupštine Republike Srbije u Jedanaestom sazivu u 2018. godini; Razmatranje obaveštenja zamenika generalnog sekretara Narodne skupštine o izricanju mere održavanja reda narodnim poslanicima Mariji Janjušević i Balši Božoviću, na Drugoj sednici Drugog redovnog zasedanja Narodne skupštine Republike Srbije u 2018. godini

U skladu sa usvojenim predlogom predsednika Odbora, Odbor je o navedenim tačkama utvrđenog dnevnog reda vodio zajednički jedinstveni pretres.

U diskusiji je učestvovala Marija Janjušević, koja je članovima Odbora želela da pojasni okolnosti pod kojima joj je izrečena opomena, navevši da joj je predsedavajući na sednici Narodne skupštine izrekao meru održavanja reda jer je rekla da je izjava ministra Zorane Mihajlović povodom neprimerene izjave ambasadora SAD da je Kosovo nezavisna država neprihvatljiva.

Odbor je, u skladu sa članom 157. stav 2. Poslovnika Narodne skupštine, o svakom predlogu odluke o novčanoj kazni, odlučivao posebno.

Na predlog predsednika, Odbor je jednoglasno doneo Odluku o novčanoj kazni iz tačke dva utvrđenog dnevnog reda, za SAŠU RADULOVIĆA, narodnog poslanika na stalnom radu u Narodnoj skupštini, koji se kažnjava novčanom kaznom u visini od 10% osnovne plate narodnog poslanika, u iznosu od 7.171,26 dinara.

Na predlog predsednika, Odbor je jednoglasno doneo Odluku o novčanoj kazni iz tačke tri utvrđenog dnevnog reda, za MARIJU JANjUŠEVIĆ, narodnog poslanika na stalnom radu u Narodnoj skupštini, koja se kažnjava novčanom kaznom u visini od 10% osnovne plate narodnog poslanika, u iznosu od 7.171,26 dinara.

Na predlog predsednika, Odbor je jednoglasno doneo Odluku o novčanoj kazni iz tačke tri utvrđenog dnevnog reda, za BALŠU BOŽOVIĆA, narodnog poslanika na stalnom radu u Narodnoj skupštini, koji se kažnjava novčanom kaznom u visini od 10% osnovne plate narodnog poslanika, u iznosu od 7.171,26 dinara.

**Četvrta tačka dnevnog reda:** Razmatranje zahteva Marjane Maraš, narodnog poslanika za davanje pozitivnog mišljenja za obavljanje druge javne funkcije.

Predsednik Odbora je upoznao članove i zamenike članova Odbora sa zahtevom narodnog poslanika Marjane Maraš za davanje pozitivnog mišljenja da uz funkciju narodnog poslanika, obavlja i funkciju predsednika Skupštine opštine Vrbas.

Diskusije nije bilo.

Na predlog predsednika, Odbor je jednoglasno dao pozitivno mišljenje Marjani Maraš, narodnom poslaniku, da uz funkciju narodnog poslanika obavlja i funkciju predsednika Skupštine opštine Vrbas.

Sednica je završena u 14:05 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović